[{"text_idx": "#000000", "text": "Mae Steve wedi bod yn gweithio gyda\u2019i weithiwr cefnogi yn ein Gwasanaeth Atal a Llesiant (PAWS) yn Abertawe ers rhai blynyddoedd"}, {"text_idx": "#000001", "text": "Mae\u2019r gwasanaeth yn helpu pobl gyda thai, cyllidebu, budd-daliadau, caethiwed, iechyd a mwy i leihau\u2019r risg o fod yn ddigartref."}, {"text_idx": "#000002", "text": "\u201cFe wnes i gyfarfod fy ngweithiwr cymorth Anne, am y tro cyntaf, flynyddoedd yn o\u0302l, pan oedd hi\u2019n gweithio i fudiad arall. Roedd angen gweithiwr cefnogi tenantiaid arna i ar y pryd ac roedd hi\u2019n wych."}, {"text_idx": "#000003", "text": "Doeddwn i ddim ei hangen hi eto am sbel ond wedyn roedd adeg yn fy mywyd lle\u2019r oedd angen ei chymorth arna i eto \u2013 y tro hwn gyda The Wallich a phrosiect PAWS Abertawe."}, {"text_idx": "#000004", "text": "Roeddwn i mewn perthynas wenwynig ac roeddwn i\u2019n gaeth i sylweddau. Bu Anne yn gweithio gyda fi ac asiantaethau cyffuriau ac alcohol eraill fel WACADA, sydd wedi bod yn wych."}, {"text_idx": "#000005", "text": "Fe wnaethon ni roi cynnig ar driniaeth detox. Methodd hynny, ond pan ddois i no\u0302l allan, fe wnaethon ni ddal ati i geisio gwella, gydag asiantaethau eraill."}, {"text_idx": "#000006", "text": "Yna, fe wnes i gyfarfod fy mhartner presennol, Gemma. Roedd hi\u2019n cael rhywfaint o broblemau o fod yn gaeth i sylweddau hefyd. Weithiau mae hynny\u2019n destun trafferth go iawn, ond gyda\u2019n gilydd, un diwrnod, fe wnaethon ni benderfynu rhoi\u2019r gorau iddi."}, {"text_idx": "#000007", "text": "Mae adferiad yn dal yn waith caled, ond rydw i mewn lle llawer gwell nawr."}, {"text_idx": "#000008", "text": "Roeddwn i\u2019n dal i weithio gydag Anne pan aeth Gem yn feichiog. Oherwydd ein hanes o fod yn gaeth i sylweddau, roedd y gwasanaethau cymdeithasol yn rhan o\u2019r broses. Felly fe wnaeth hi ein cefnogi ni gyda hynny hefyd, ac roedd yr help hwnnw\u2019n llawer mwy na\u2019r disgwyl."}, {"text_idx": "#000009", "text": "Yn ogystal a\u0302 helpu gydag adferiad a gwasanaethau cymdeithasol, trefnodd Anne ein budd-daliadau a\u2019n sefyllfa o ran cael ty\u0302."}, {"text_idx": "#000010", "text": "Cefais i drafferthion gydag o\u0302l-ddyledion rhent pan symudais i mewn am y tro cyntaf, ond gweithiodd Anne gyda\u2019m swyddog tai a gwneud yn siw\u0302r bod hynny\u2019n cael ei ddatrys hefyd."}, {"text_idx": "#000011", "text": "Roedd hi\u2019n gwybod fy mod yn trio, felly mae hi wastad wedi mynd y tu hwnt i\u2019w dyletswyddau ac roedd hi bob amser ar y ffo\u0302n yn rhoi trefn ar rywbeth i ni!"}, {"text_idx": "#000012", "text": "Un diwrnod, diflannodd y gwasanaethau cymdeithasol ac roedd popeth yn iawn. Felly, awgrymodd Anne fy mod yn cofrestru ar gyfer cwrs WISE The Wallich [Gweithio mewn Cyflogaeth Gynaliadwy]."}, {"text_idx": "#000013", "text": "Ar y diwrnod cyntaf, roeddwn i ychydig yn ansicr ac yn meddwl \u201cBeth yw hyn, beth sy\u2019n mynd ymlaen?\u201d Ond pan ddois yn o\u0302l ar o\u0302l y diwrnod cyntaf hwnnw, dywedais wrth Gemma, \u201cRwy\u2019n meddwl mai dyma\u2019r peth sy\u2019n mynd i newid pethau.\u201d"}, {"text_idx": "#000014", "text": "Ro\u2019n i\u2019n gwneud yn dda iawn gydag e. Fe ddechreuais wirfoddoli a gweld The Wallich fel teulu \u2013 y ffordd y maen nhw\u2019n tynnu pobl o\u2019r dyfnderoedd ac wir yn poeni am bawb."}, {"text_idx": "#000015", "text": "Roeddwn i\u2019n meddwl fy mod i\u2019n anghyflogadwy. Roedd gen i gofnod troseddol ac roeddwn i\u2019n meddwl y byddai\u2019n rhaid i mi weithio mewn bar neu rywle tebyg bob amser. Ond pan wnes i wirfoddoli yn llety Croes Ffin The Wallich yn y Barri, roeddwn i\u2019n teimlo\u2019n rhan o bethau yno \u2013 ac roedd yn addas i fi. Dechreuais weld bod pethau\u2019n gwella."}, {"text_idx": "#000016", "text": "Fe wnes i raddio o WISE ac yna fe ddaeth y cyfnod clo. Felly, roedd hi\u2019n anodd gwybod beth i\u2019w wneud nesaf."}, {"text_idx": "#000017", "text": "Yna, fe wnaeth Anne fy annog i wneud cais am swydd gyda The Wallich. Hwn oedd fy nghais cyntaf am swydd mewn 25 mlynedd ar gyfer gweithio mewn hostel yng Nghaerdydd."}, {"text_idx": "#000019", "text": "Fe wnaeth hyn ysbrydoli Gem i gael swydd hefyd. Dechreuodd weithio yn y diwydiant gofal ond doedd hi ddim yn ei hoffi gymaint. Fe welodd pa mor hapus oeddwn i, yn mynd i weithio gyda gwe\u0302n ar fy ngwyneb, hyd yn oed ar o\u0302l chwe mis."}, {"text_idx": "#000021", "text": "Mae\u2019n ddoniol fy mod bob amser wedi gweld The Wallich fel teulu \u2013 a nawr rydyn ni\u2019n deulu sy\u2019n gweithio i The Wallich!"}, {"text_idx": "#000022", "text": "Roeddwn i\u2019n hoffi\u2019r swydd oedd gen i yng Nghaerdydd ond doedd cael y tre\u0302n o Abertawe ar gyfer pob shifft ddim yn ddelfrydol."}, {"text_idx": "#000023", "text": "Felly, pan ddaeth swydd gyda The Wallich yn nes at gartref yn Abertawe, fe wnes i gais. Cefais gymorth gan fy rheolwr yn hostel Caerdydd i wneud cais oherwydd byddai\u2019n gam da i mi."}, {"text_idx": "#000024", "text": "Felly, rwy\u2019n gweithio mewn hostel yn Abertawe erbyn hyn. Rydw i wrth fy modd gyda The Wallich. Rydw i wrth fy modd a\u0302\u2019r bobl."}, {"text_idx": "#000025", "text": "Rwy\u2019n sgwrsio gyda\u2019r criw ar y prosiect ac weithiau maen nhw\u2019n dweud y byddai\u2019n well ganddyn nhw siarad a\u0302 rhywun fel fi, sydd wedi bod drwy brofiad tebyg."}, {"text_idx": "#000026", "text": "Mae\u2019r cleientiaid yn uniaethu a\u0302\u2019r hyn rwy\u2019n ei ddweud wrthyn nhw. Dydw i ddim wedi darllen y cyfan mewn llyfr. Rydw i wedi byw\u2019r profiad."}, {"text_idx": "#000028", "text": "Rydw i\u2019n ceisio eu cael i feddwl yn wahanol \u2013 newid eich ffordd o feddwl, nid eich ffordd o yfed, yw\u2019r hyn rydw i\u2019n ei ddweud. Rydyn ni\u2019n dod ymlaen yn dda iawn."}, {"text_idx": "#000029", "text": "Rwy\u2019n nabod llawer o\u2019r bobl ddigartref yn Abertawe beth bynnag drwy wirfoddoli gyda\u2019r eglwysi a\u2019r banciau bwyd, a phan fyddaf yn eu gweld yn dod i\u2019r hostel mae\u2019n anhygoel. Rydw i bob amser yn dweud, \u201cO haia, sut wyt ti?\u201d ac rydw i\u2019n hapus iawn iddyn nhw."}, {"text_idx": "#000030", "text": "Gwelodd Anne rywbeth ynof fi, nad oeddwn i\u2019n ei weld hyd yn oed. Nawr, rwyf innau am helpu pobl eraill yn yr un modd."}, {"text_idx": "#000031", "text": "Mae pobl yn The Wallich wir yn poeni am bawb, y staff, y gwirfoddolwyr, y cleientiaid, pawb."}, {"text_idx": "#000032", "text": "Gan feddwl am y dyfodol, y freuddwyd tymor hir ar gyfer ymddeol fyddai cael ein canolfan detox ein hunain yn y goedwig, lle gallai pobl fyfyrio ac adfer ar o\u0302l bod yn gaeth i gyffuriau. Gan fy mod i wedi bod drwy\u2019r broses adfer, rwy\u2019n meddwl y gallai hynny weithio go iawn i bobl."}, {"text_idx": "#000033", "text": "Ond am y tro, rydw i\u2019n fwy na bodlon cael rhannu fy stori. Dim ond tair blynedd a hanner sydd wedi mynd heibio ers i mi fod mewn cyfyng gyngor. Bellach rwyf wedi gwella \u2013 a hynny yn ystod pandemig!"}, {"text_idx": "#000034", "text": "Rwy\u2019n gobeithio y bydd rhannu fy stori yn helpu rhywun fel fi i symud ymlaen gyda\u2019u bywyd hefyd.\u201d"}, {"text_idx": "#000036", "text": "\u201cDoedd gan Steve ddim hyder ar y dechrau ac ni fyddai\u2019n cydnabod ei lwyddiant. Fe gymerodd amser i Steve dderbyn adborth cadarnhaol."}, {"text_idx": "#000037", "text": "Roeddwn i bob amser yn gwybod y gallai drechu ei ddibyniaeth ar sylweddau a gwneud gweithiwr cymorth rhagorol oherwydd ei brofiadau go iawn."}, {"text_idx": "#000038", "text": "Ar nodyn ysgafnach, mae\u2019n debyg mai fi oedd yr unig weithiwr a lwyddodd i herio ei ymddygiad ac mae\u2019r ddau ohonom yn chwerthin am y sefyllfa.\u201d"}, {"text_idx": "#000039", "text": "Mae gan The Wallich ymrwymiad i gyflogi pobl sydd a\u0302 phrofiad go iawn o ddigartrefedd, a\u2019r materion croestoriadol sy\u2019n cyfrannu at ddigartrefedd. Adeg ysgrifennu hwn, roedd 19% o staff The Wallich yn dweud bod ganddynt brofiad go iawn o hynny."}]